Теодор Траянов
Рицарите на труда

chitanka.info

Да стегнем здраво редовете

под знамето на труд свещен, —

днес жизнерадо слънце свети

над пътя ни благословен!

Днес стъпките на време ново

отекват в гордия ни ход,

ний идем, смели и готови,

да възродим един народ!

Трудът е воля плодотворна,

най-щедър извор на света,

в труда животът неуморно

разкрива своята красота!

Трудът превръща всичко в песен,

и в радост — всеки земен час,

трудът е пламъкът небесен,

що нивга не угасва в нас!

Трудът е вечният създател

на всяка жива благодат,

от вчерашния неприятел

той прави скъп, намерен брат!

Трудът е чудото, що води

към бога всеки земен син,

преражда племена в народи,

човека вдига в исполин!

Да впрегнем свойта сила млада

за устрем в път неотклоним,

и крепко българската сграда

в земята родна да внедрим!

С пречистен дух, с десница здрава,

ний, рицарите на труда,

ще бъдем стража величава

над българската свобода!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.